Wat vereis belastingprotes? - Solidariteit WêreldSolidariteit Wêreld
Tuis › Nuuskantoor › Wat vereis belastingprotes?
Wat vereis belastingprotes?
Belasting is feitlik nog altyd 'n omstrede onderwerp. Sommiges, soos Oliver Wendell Holmes, voormalige regter van die hooggeregshof van die Verenigde State, reken dat belasting "die prys [is] wat ons betaal om in 'n beskaafde samelewing te woon", terwyl ander soos Murray Rothbard, die berugte Amerikaanse ekonoom, stel dat belasting "suiwer en eenvoudig diefstal [is], al is dit wel diefstal op 'n enorme en kolossale skaal wat geen erkende misdadigers sou kon hoop om te ewenaar nie." Volgens Rothbard, is dit niks anders as 'n "verpligte beslaglegging op die eiendom van die staat se inwoners, of onderdane" nie.
Ongeag met watter een van die bogenoemde stellings 'n mens vereenselwig, is dit wel duidelik dat vrae rondom belasting in wese gesetel is in 'n bepaalde visie van hoe groot die staat behoort te wees. Indien die staat 'n omvangryke en wesenlike rol in haar burgers se lewens, of in die ekonomie speel dan moet die staat (en die belastinglas) by uitstek groter wees. Derhalwe, is die vraag rondom hoeveel belasting geregverdig kan word gewoonlik ook 'n vraag met betrekking tot wát die staat behoort te doen. Ook hier kan redelike mense van mekaar verskil. Hoewel my eie oortuigings neig na dié van Winston Churchill wat gesê het dat 'n nasie wat homself in voorspoed in probeer belas "soos 'n man is wat in 'n emmer staan ​​en homself aan die handvatsel probeer lig."
Gevolglik moet elkeen wat skepties oor die omvang van hul belastingrekening is ook maar hulleself begin afvra oor wat hulle verwagtinge met betrekking tot die rol van die staat is. Behoort die staat aan almal gesondheidsorg, aftreevoorsiening en al die ander dienste wat hulle aan hulleself toeëien, te lewer? Indien wel, dan het hulle geen probleem daarmee om jou geld daarvoor te vat en die mag dat jy jou eie keuses kan maak uit jou hande te neem nie. Weereens hier herinner dit aan 'n aanhaling van Milton Friedman wat verduidelik dat onderliggend aan meeste aanvalle op die vrye mark "is 'n gebrek aan geloof in vryheid opsigself." Ons fokus in hierdie stuk is egter nie noodwendig hierdie meer ideologiese, of selfs teoretiese debatte nie. Soos vroeër gestel, kan almal met goeie bedoelings en skoon gewetes hieroor verskil. In hierdie stuk wil ek egter 'n meer tasbare en tersaaklike vraag aanpak, naamlik, wat behoort ons aan hierdie regering te betaal?
So skokkend soos dit miskien mag klink, is ons situasie in Suid-Afrika nie so uniek nie. Die bekende politieke ontleder, Hannah Arendt, het immers al in 1963 verduidelik dat selfs die mees radikale revolusionêr die dag na die rewolusie 'n konserwatiewe denker sal word. So sien ons ook dat diegene wat destyds vir ontwrigting van die regering en weerhouding van belasting geroep het, sedertdien hulle eie bewind begin het om wet en orde sowel as die morele plig van belasting te preek. Selfs nog verder terug in die geskiedenis skryf die Franse ekonoom, Frédéric Bastiat, in 1850 dat "as plundering 'n lewenswyse vir 'n groep mense in 'n samelewing word, skep hulle mettertyd vir hulleself 'n regstelsel wat dit magtig en 'n morele kode wat dit verheerlik." Maar wat presies kom hierdie keiser dan nou toe?
Om hierdie vraag te beantwoord moet ons eers iets anders vra: Nie bloot net watter funksies in die samelewing behoort die staat (in plaas van individue of gemeenskappe) te verrig nie, maar eerder watter van daardie funksies glo jy moet die ANC namens ons verrig? Myns insiens, het die Suid-Afrikaanse regering reeds ontaard in wat Bastiat "die groot fiksie" noem – een waardeur almal probeer om ten koste van almal anders te leef en dit kan net hou totdat, soos Margaret Thatcher gesê het, al die ander mense se geld opraak.
Wat eis 'n belastingprotes dan werklik? Vanselfsprekend om, sover moontlik en wettig, so min belasting te betaal as wat 'n mens kan. Solidariteit is ook besig om 'n taakspan saam te stel juis om ons lede te bemagtig om dit te kan doen, maar dit eis ook meer as dit. Dit beteken dat ons opnuut gaan moet besef hoeveel funksies ons eerder nie in die hande van hierdie regering wil laat nie. Om te veg teen die regering se planne om al meer van ons lewens en keuses oor te neem. Soos vroeër gestel, is vrae rondom belasting in 'n bepaalde visie gesetel van hoe groot die staat behoort te wees. In hierdie geval hoe groot die ANC se mag behoort te wees.
Ons moet dus protesteer, nie alleenlik teen die huidige verkwisting en plundering van ons belastinggeld nie, maar ook ten sterkste baklei teen al die nuwe bronne van plunderputte wat die regering daar wil stel. Belastingprotes beteken nie net om minder te gee nie. Dit beteken ook om meer te veg.